钦定古今图书集成/历象汇编/乾象典/第038卷 > 荆川稗编 > 《月临镜湖赋》〈以风静湖满轻波不动为韵〉陆贽
## 钦定古今图书集成/历象汇编/乾象典/第038卷 > 荆川稗编 > 《月临镜湖赋》〈以风静湖满轻波不动为韵〉陆贽

“月配阳，含虚而明；湖止水，体柔而平。光无不临，故丽
天并耀；清可以鉴，因取镜表名。月包阴以成象，水禀
月而为精。两气相合，实不入而疑入；二美交映，伊本
清而又清。”色皎洁而秋天愈静，波演漾而宵风乍轻。
类泗滨之磬见，疑合浦之珠明。至明洞幽，至清无垢，
同元泽无远不遍，等达人以虚而受满不可恃望之
足戒以亏盈；形或未分，鉴之则辨其妍丑。轻霭不起，
纤尘莫过，沉璧彩而为镜，碎金辉以成波。皓质未判，
空闻田鹤之唳；香风乍度，暗传莲女之歌。万象皆总，
湛清光而不动；极望靡穷，凝虚皓而如空。照同心千
里之外，洞游鳞百丈之中；櫂影乍浮，如上天边之汉；
桂华不定，多因𬞟末之风。白昼诚穷，“残夜将短，临远
峰而欲落，沉馀景而犹满。月之德也朗而迥，水之性
也柔而静。照有馀晖，光无匿影。满而将缺，顾兔自殊
于太阳；导之则流，无禽岂同于旧井。原夫德无不应，
理必相符。湖以柔而藏月，月因朗而彰湖。不私其明，
明则有裕；无逆于物，物乃不孤。异投珠而按剑，等藏
冰而耀壶。惟水月之”叶美，与君子而同涂。